*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Δεκεμβρίου 1986

για την έγκριση δεύτερης προσθήκης στο πρόγραμμα που αφορά την εμπορία και μεταποίηση των δενδροκηπευτικών προϊόντων στην Ιρλανδία σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στην αγγλική γλώσσα είναι το μόνο αυθεντικό)

(87/6/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5,

Εκτιμώντας:

ότι την 20ή Μαΐου 1986, η κυβέρνηση της Ιρλανδίας υπέβαλε δεύτερη προσθήκη στο πρόγραμμα που έχει εγκριθεί με την απόφαση 82/238/ΕΟΚ της Επιτροπής (3) και στην πρώτη προσθήκη που εγκρίθηκε με την απόφαση 83/601/ΕΟΚ της Επιτροπής (4) σχετικά με την εμπορία και μεταποίηση των δενδροκηπευτικών προϊόντων στην Ιρλανδία·

ότι σκοπός της προσθήκης αυτής είναι η περαιτέρω συνέχιση των στόχων που καθορίζονται στο πρωτότυπο πρόγραμμα, και περιλαμβάνει:

- τη δημιουργία μεγαλύτερων μονάδων εμπορίας με ψυκτικές εγκαταστάσεις αποθεματοποίησης,

- την επέκταση και τον εκσυγχρονισμό των εγκαταστάσεων μεταποίησης,

- τη βελτίωση των πληροφοριών για την αγορά,

ώστε να προσαρμοστεί καλύτερα η προσφορά στη ζήτηση και, επομένως, να βελτιωθεί η κατάσταση του δενδροκηπευτικού τομέα, να ενισχυθεί η αξία της αγοράς των προϊόντων και να βελτιωθούν τα εισοδήματα των παραγωγών·

ότι επομένως αποτελεί ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι τα στοιχεία που αναφέρονται στην προσθήκη και που αφορούν τα μηχανήματα συγκομιδής, δεν ανταποκρίνονται στους όρους που καθορίζονται στο άρθρο 5 παράγραφος 2 και στο άρθρο 6 παράγραφος 1 στοιχείο στ) του κανονισμού (ΕΟΚ) αριθ. 355/77 στην τροποποιημένη έκδοση και, επομένως, αυτά τα μηχανήματα δεν μπορούν να χαίρουν χρηματικής ενίσχυσης·

ότι η δεύτερη προσθήκη περιλαμβάνει αρκετά από τα στοιχεία που προβλέπονται στο άρθρο 3 του κανονισμού (ΕΟΚ) αριθ. 355/77, αποδεικνύει δε ότι οι στόχοι του άρθρου 1 του κανονισμού είναι δυνατόν να επιτευχθούν στον δενδροκηπευτικό τομέα στην Ιρλανδία · ότι η προθεσμία που καθορίζεται για την εφαρμογή της προσθήκης αυτής δεν υπερβαίνει την περίοδο που προβλέπεται στο άρθρο 3 παράγραφος 1 στοιχείο ζ) του κανονισμού·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται η δεύτερη προσθήκη στο πρόγραμμα σχετικά με την εμπορία και μεταποίηση των δενδροκηπευτικών προϊόντων που ανακοίνωσε η ιρλανδική κυβέρνηση, σύμφωνα με τον κανονισμό (ΕΟΚ) αριθ. 355/77, στις 20 Μαΐου 1986 υπό την επιφύλαξη που αναφέρεται στις πιο πάνω αιτιολογικές σκέψεις.

Άρθρο 2

Η παρούσα απόφαση απευθύνεται στην Ιρλανδία.

Βρυξέλλες, 10 Δεκεμβρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 194 της 17. 7. 1985, σ. 4.

(2) ΕΕ αριθ. L 106 της 21. 4. 1982, σ. 26.

(4) ΕΕ αριθ. L 347 της 9. 12. 1983, σ. 55.